KOMISIJOS SPRENDIMAS
2008 m. gegužės 21 d.
dėl 3 400-3 800 MHz dažnių juostos antžeminėms sistemoms, kuriomis Bendrijoje galima teikti elektroninių ryšių paslaugas, suderinimo
(pranešta dokumentu Nr. C(2008) 1873)
(Tekstas svarbus EEE)
(2008/411/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Komunikate „Sparti prieiga prie spektro, skirto bevielio elektroninio ryšio paslaugoms, lankstesnėmis sąlygomis“ (2), kuriame, inter alia, nagrinėjami 3 400-3 800 MHz juostos klausimai, Komisija pasisakė už lankstesnį spektro naudojimą. Radijo spektro politikos grupės (RSPG) 2005 m. lapkričio 23 d. nuomonėje dėl Elektroninio ryšio paslaugų bevielės prieigos politikos (WAPECS) valstybių narių atstovai pažymėjo, kad technologinis ir paslaugų neutralumas yra svarbus politikos tikslas siekiant spektrą naudoti lanksčiau. Be to, pagal šią nuomonę minėti politikos tikslai turėtų būti įgyvendinami ne staiga, o palaipsniui, vengiant trikdyti rinką.
(2)
Sprendžiant su judriojo, fiksuotojo ryšio ir transliavimo sektorių konvergencija susijusius klausimus, 3 400-3 800 MHz dažnių juostos skyrimas fiksuoto ryšio, kilnojamajai ir judriojo ryšio įrangai yra svarbus žingsnis, atspindintis technines inovacijas. Šioje dažnių juostoje teikiamos paslaugos turėtų būti skirtos visų pirma galutinių vartotojų prieigai prie plačiajuosčio ryšio.
(3)
Tikėtina, kad bevielės plačiajuosčio elektroninio ryšio paslaugos, kurioms ruošiamasi skirti 3 400-3 800 MHz dažnių juostą, bus daugiausia Europos masto paslaugos, t. y. tokių elektroninio ryšio paslaugų naudotojai vienoje valstybėje narėje turės prieigą prie lygiaverčių paslaugų bet kurioje kitoje valstybėje narėje.
(4)
Vadovaudamasi Sprendimo Nr. 676/2002/EB 4 straipsnio 2 dalimi, 2006 m. sausio 4 d. Komisija įgaliojo Europos pašto ir telekomunikacijų administracijų konferenciją (toliau - CEPT) nustatyti sąlygas, pagal kurias suderintos radijo dažnių juostos Europos Sąjungoje būtų suteikiamos bevielės plačiajuosčio ryšio prieigos (BWA) įrangai.
(5)
Šio įgaliojimo pagrindu CEPT pateikė BWA ataskaitą (CEPT 15 ataskaita), kurioje daroma išvada, kad 3 400-3 800 MHz dažnių juostoje diegti fiksuotojo, kilnojamojo ir judriojo ryšio tinklus techniškai įmanoma, jei laikomasi Elektroninių ryšių komiteto sprendime Nr. ECC/DEC/(07)02 ir rekomendacijoje Nr. ECC/REC/(04)05 aprašytų techninių sąlygų.
(6)
Pagal suteiktus įgaliojimus CEPT atlikto darbo rezultatai turėtų būti taikomi Bendrijoje - valstybės narės juos įgyvendina nedelsiant, kai šiose juostose atsiranda antžeminio elektroninio ryšio paslaugų, įgalinančių plačiajuostę prieigą, rinkos paklausa. Atsižvelgiant į tai, kad valstybėse narėse 3 400-3 600 MHz ir 3 600-3 800 MHz pojuosčiai dabar naudojami skirtingai ir kad skiriasi jų paklausa, šių dviejų pojuosčių skyrimui ir prieinamumui turėtų būti nustatyti skirtingi terminai.
(7)
Skiriant 3 400-3 800 MHz dažnių juostą ir užtikrinant jos prieinamumą pagal BWA ataskaitos išvadas atsižvelgiama į faktą, kad šiose juostose jau veikia kita įranga; be to, neatmetama galimybė, kad ateityje šiomis juostomis bus naudojamasi kitomis sistemomis ir teikiant kitas paslaugas, kurioms šios juostos yra skiriamos pagal ITU radijo reglamentus (paskyrimas neišskirtinėmis sąlygomis). Atitinkami bendro naudojimosi dažniais kriterijai, kurių laikantis tomis pačiomis arba gretimomis dažnių juostomis galima naudotis kitomis sistemos ir teikiant kitas paslaugas, pateikiami ECC 100 ataskaitoje. Šioje ataskaitoje, inter alia, patvirtinama, kad daugeliu atvejų greta kitų paslaugų šioje juostoje galima teikti ir palydovinio ryšio paslaugas atsižvelgiant į jų įdiegimą Europoje, geografinius atskyrimo reikalavimus ir kiekvienu atveju įvertinant faktinės vietovės topografiją.
(8)
Dažnių blokų atsajos kaukės (angl. Block Edge Masks, BEM) yra techniniai parametrai, galiojantys visam konkretaus dažnių naudotojo spektro blokui neatsižvelgiant į tai, kiek kanalų užima naudotojo pasirinkta technologija. Šios kaukės turi būti tvarkos, kurios laikantis suteikiami leidimai naudotis spektru, dalis. Jos galioja ir spinduliavimui dažnio bloke (t. y. perdavimo galia dažnių bloke), ir spinduliavimui už bloko (t. y. šalutinis spinduliavimas). Jos yra norminiai reikalavimai, kuriais siekiama valdyti riziką, susijusią su gretimų tinklų žalingaisiais trikdžiais, ir nepažeidžia ribų, kurios yra nustatytos įrangos standartuose pagal 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (RRTGĮ direktyva) (3).
(9)
Spektro prieinamumo ir efektyvaus naudojimo techninių sąlygų suderinimas neapima nei skyrimo, licencijų išdavimo tvarkos ir tvarkaraščių, nei sprendimo, ar skiriant radijo dažnius naudotinos konkurencinės atrankos procedūros; laikydamosi Bendrijos teisės aktų tokias procedūras nustato valstybės narės.
(10)
Dėl skirtingų pradinių aplinkybių valstybėse narėse galėtų kilti konkurencijos iškraipymų. Galiojančioje reguliavimo sistemoje numatytos priemonės, kuriomis valstybės narės gali spręsti šias problemas proporcingai, be diskriminacijos ir objektyviai, laikydamosi Bendrijos teisės aktų, įskaitant 2002 m. kovo 7 d. Europos Parlamento ir Tarybos direktyvą 2002/20/EB dėl elektroninių ryšių tinklų ir paslaugų leidimo (Leidimų direktyva) (4) ir 2002 m. kovo 7 d. Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyva) (5).
(11)
3 400-3 800 MHz dažnių juosta naudojamasi kita įranga trečiosiose šalyse, todėl keliose valstybėse narėse gali būti apribojimų diegti ir naudoti elektroninio ryšio tinklus šioje juostoje. Komisijai turėtų būti pranešta apie tokius apribojimus pagal Sprendimo 676/2002/EB 7 straipsnį ir 6 straipsnio 2 dalį, ir tie apribojimai turėtų būti paskelbti pagal Sprendimo 676/2002/EB 5 straipsnį.
(12)
Kad užtikrintų 3 400-3 800 MHz dažnių juostų veiksmingą naudojimą ir ilguoju laikotarpiu, administracijos turėtų tęsti tyrimus, kurie gali padėti padidinti efektyvumą ir skatinti novatorišką naudojimą, kaip antai mazginio tinklo architektūros. Į tokius tyrimus turėtų būti atsižvelgiama ketinant persvarstyti šį sprendimą.
(13)
Šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant šios dažnių juostos apsaugos ir nepertraukiamo naudojimo kitais tikslais, šiuo sprendimu siekiama suderinti galimybę veiksmingai naudoti 3 400-3 800 MHz dažnių juostą antžeminėms sistemoms, kuriomis galima teikti elektroninio ryšio paslaugas.
2 straipsnis
1. Ne vėliau kaip per šešis mėnesius po šio sprendimo įsigaliojimo valstybės narės paskiria 3 400-3 600 MHz dažnių juostą ir suteikia galimybę ja naudotis neišskirtinėmis sąlygomis antžeminiams elektroninio ryšio tinklams pagal šio sprendimo priede nustatytus parametrus.
2. Iki 2012 m. sausio 1 d. valstybės narės paskiria 3 600-3 800 MHz dažnių juostą ir suteikia galimybę ja naudotis neišskirtinėmis sąlygomis antžeminiams elektroninio ryšio tinklams pagal šio sprendimo priede nustatytus parametrus.
3. Valstybės narės užtikrina, kad gretimose dažnių juostose veikiančios sistemos yra tinkamai apsaugotos nuo 1 ir 2 dalyse minimų tinklų.
4. Valstybės narės neprivalo įgyvendinti šiuo sprendimu nustatytų įpareigojimų geografinėse vietovėse, kuriose derinant sąlygas su trečiosiomis šalimis reikia nukrypti nuo šio sprendimo priede nustatytų parametrų.
Valstybės narės imasi visų reikalingų priemonių tokiems nuokrypiams išspręsti, praneša Komisijai apie tuos nuokrypius, nurodydamos susijusias geografines vietoves, ir paskelbia atitinkamą informaciją pagal Sprendimą Nr. 676/2002/EB.
3 straipsnis
Valstybės narės leidžia naudoti 3 400-3 800 MHz dažnių juostą pagal 2 straipsnį fiksuotojo, kilnojamojo ir judriojo elektroninio ryšio tinklams.
4 straipsnis
Valstybės narės nuolat stebi ir nagrinėja, kaip naudojama 3 400-3 800 MHz dažnių juosta, ir praneša rezultatus Komisijai, kad šis sprendimas galėtų būti persvarstomas reguliariai ir laiku.
5 straipsnis
Šis sprendimas skirtas valstybėms narėms.
Priimta Briuselyje, 2008 m. gegužės 21 d.